Multimédia az oktatásban szakosztály története

Berke József1,2

1Alelnök, Neumann János Számítógép-tudományi Társaság, Multimédia az oktatásban Szakosztály,

1054 Budapest, Báthori u. 16.

2Főiskolai tanár, Gábor Dénes Főiskola, 1119 Budapest, Fejér Lipót u. 70.

berke64@gmail.com

***Kivonat (min. 300 szó):*** Keszthelyen indult útjára a "Multimédia az oktatásban" elnevezésű konferenciasorozat 1995-ben, mely évenként, eltérő intézmény rendezésével, változó helyszínnel, az aktualitásokat szem előtt tartva és a házigazdák specialitásait bemutatva, töretlen szakmai elhivatottsággal azóta is évenként megrendezésre került.

A MultiMédia az Oktatásban (MMO) Szakosztály alakuló ülésére 2007. április 19.-én 11:00-kor került sor, a Budapesti Műszaki Főiskolán (Budapest, Doberdó utca 6.) 17 fő részvételével. Ekkor került végleges formában megfogalmazásra a Szakosztály első alapszabálya, valamint megválasztásra került az első elnök és a hét elnökségi tag. Szakosztályunk jogelődje 1999. május 28.-án alakult az V. Georgikon-Média '99 konferencián (az ötödik hivatalos NJSZT-MMO konferencián) Keszthelyen a konferenciarésztvevők által aláírt szándéknyilatkozattal. Az aláírók - melyek száma közel 40 fő volt - akkor még a „Multimédia Fejlesztők, Alkalmazók és Forgalmazók Országos Egyesületében részt kívánok venni” elnevezésű űrlapot írták alá. Jelenleg Szakosztályunk taglétszáma meghaladja a 100 főt. Szervezeti felépítését tekintve Szakosztályunk Elnöksége - a háromévente választott - Elnök irányítása mellett tíz fő elnökségi tagból áll. A szakmai munkát egy Szakmai Tanácsadó Testület (NJSZT-MMO SZTT), valamint két határon túli Tagozat (Erdélyi és Szabadkai) segíti.

A rendezvénysorozat 2019-ben 25. alkalommal kerül megrendezésre az Ericsson Magyarország K+F Központ és az NJSZT-MMO Szakosztály közös szervezésében. Ezen jubileumi évforduló tiszteletére szeretnénk bemutatni Szakosztályunk történetét.

Napjainkban a multimédia alapú anyagok a legjelentősebb információforrások az emberiség számára. Az oktatási anyagok mellett szinte az összes digitális tartalom magában foglalja a multimédia (szöveg, kép, hang, videó, animáció) alapelemeit, amelyek interaktív kapcsolatot alkotnak a felhasználóval és a világhálóval. Az elmúlt évtizedekben a multimédia fejlődése látványos és meghatározó szerepet játszott az emberiség kommunikációjában. Bátran állítható, hogy napjainkban a mindennapi életünk meghatározó, nélkülözhetetlen részévé vált. A résztvevők sokrétű szakmai tapasztalatai révén bizonyította létjogosultságát az oktatástechnika, oktatástechnológia és oktatásmódszertan területén. Kiváló lehetőséget nyújtva arra, hogy a szakterületet képviselő hallgatók, oktatók, kutatók, fejlesztők ismertethessék eredményeiket, és észrevételeikkel, tapasztalataikkal továbbra is támogathassák a hazai közép- és felsőoktatás technikai, technológiai, metodikai fejlesztésének irányvonalait.

A kapcsolódó analóg és digitális archív anyagokat feldolgozva és rendszerezve, bemutatjuk a konferenciasorozat történetét, áttekintjük a hazai oktatásban betöltött szerepét, kitérünk oktatás-módszertani jelentőségére. Vázoljuk a témakörök alakulását, bővülését, a multimédia alkalmazási, hasznosítási lehetőségeinek sokszínűségét felvillantva számos érdekes adatot, eseményt képekkel és számokkal illusztrálva.

Kulcsszavak (3-10 szó): multimédia, oktatás, történet, NJSZT-MMO, JAMPAPER

##### irodalomjegyzék (max. 5 hivatkozás)

[1] Berke J. (editor): Multimédia az oktatásban (Multimedia in Education). 1995-2010, MMO v16.0 DVD, ISBN: 978-615-5036-04-0.

[2] Berke J. - Magyar, M. (2006): The History of Hungarian Applied Multimedia, Journal of Applied Multimedia, I/1., 2006, pp. 1-15, ISSN 1789-6967, [www.jampaper.eu](http://www.jampaper.eu/).

[3] JAMPAPER (Journal of Applied Multimedia) online folyóirat hivatalos oldala – [www.jampaper.eu](http://www.jampaper.eu) .

[4] A MultiMédia az Oktatásban Szakosztály hivatalos internet oldala: <https://www.mmo.njszt.hu/index.htm> .

[5] Berke, J. – Kozma-Bognár V. 2016. The Hungarian Multimedia in Education Section in the light of the last 21 years, International Conference on Emerging eLearning Technologies and Applications (ICETA), 24-25 Nov. 2016, Stary Smokovec, The High Tatras, Slovak Republic, pp. 23-27., ISBN 978-1-5090-4702-4, DOI: 10.1109/ICETA.2016.7802085.